## Odluka o izmjenama i dopunama Odluke o adekvat­nosti kapitala banaka

### NN 130/2007 (19.12.2007.), Odluka o izmjenama i dopunama Odluke o adekvat­nosti kapitala banaka

# HRVATSKA NARODNA BANKE

**3724**

Na temelju članka 62., stavka 2., članka 63., članka 66. stavka 2. i članka 68.
točka 3. Zakona o bankama (»Narodne novine«, br. 84/2002. i 141/2006.) te članka
25. i članka 39. stavka 2. pod i) Zakona o Hrvatskoj narodnoj banci (»Narodne
novine«, br. 36/2001. i 135/2006.) guverner Hrvatske narodne banke donio je

## ODLUKU

### O IZMJENAMA I DOPUNAMA ODLUKE O ADEKVATNOSTI KAPITALA BANAKA

I.

U Odluci o adekvatnosti kapitala banaka (»Narodne novine«, br. 17/03., 120/03.,
149/05. i 130/06.) u poglavlju 1. pod nazivom »Opće odredbe« u točki 1.1. iza
stavka 3. dodaju se novi stavci 4., 5. i 6. koji glase:
»Banka čija stopa rasta plasmana iz poglavlja 11. točke 11.2. ove Odluke
(bilančnog ili izvanbilančnog dijela) u obračunskom razdoblju prelazi maksimalnu
dopuštenu stopu rasta plasmana utvrđenu prema poglavlju 11. točka 11.4. ove
Odluke smatrat će se bankom koja rizično posluje te je dužna održavati minimalnu
stopu adekvatnosti kapitala utvrđenu na sljedeći način:

AK(min) = 12 + 1,5[SRP(god)\*(USI/73,4) – 12]

gdje je:
– SRP(god) godišnja stopa rasta plasmana (%);
– USI udio sekundarnih izvora (%), i
– AK(min) minimalna stopa adekvatnosti kapitala (%) ovisno o vrijednostima USI i
SRP.
Obuhvat plasmana, stopa rasta plasmana, maksimalna dopuštena stopa rasta
plasmana i udio sekundarnih izvora izračunavaju se sukladno poglavlju 11. ove
Odluke.«
Stavci 4. i 5. ove točke ne primjenjuju se:
– na štedionice specijalne namjene (stambene štedionice) i banke kada je to
posebnim zakonom propisano,
– na banke i štedne banke u roku od 12 mjeseci od posljednjeg dana tromjesečja u
kojem se banka ili štedna banka nakon dobivenog odobrenja za rad upisala u
sudski registar.
Dosadašnji stavci 4. i 5. postaju stavci 7. i 8.

II.

(1) U poglavlju »4. IZRAČUNAVANJE UKUPNE KREDITNIM RIZIKOM PONDERIRANE AKTIVE
BANKE« u točki 4.2.:
– briše se stavak 6. koji počinje riječima »Ponder rizika 75% dodjeljuje se:«
– mijenja se stavak 7. tako da glasi:
» Ponder rizika 100% dodjeljuje se:
1. deviznim kreditima i kreditima uz valutnu klauzulu koji su potpuno i u
cijelosti osigurani hipotekama nad stambenim objektima koji su ili koji će biti
nastanjeni ili dani u najam od strane zajmoprimca, i to kreditima odobrenima
dužnicima koji imaju neusklađenu deviznu poziciju prema odredbama Odluke o
klasifikaciji plasmana i potencijalnih obveza banaka,
2. kunskim potraživanjima (uključujući i dužničke vrijednosne papire) koja nisu
pokrivena depozitima banke ili odgovarajućom založenom imovinom,
3. deviznim potraživanjima i potraživanjima uz valutnu klauzulu (uključujući i
dužničke vrijednosne papire) koja nisu pokrivena depozitima banke ili
odgovarajućom založenom imovinom, ali isključivo potraživanjima od klijenata
koji imaju usklađenu deviznu poziciju prema odredbama Odluke o klasifikaciji
plasmana i potencijalnih obveza banaka,
4. materijalnoj imovini,
5. ulaganjima u vrijednosne papire drugih banaka koji su uključeni u njihov
jamstveni kapital,
6. potraživanjima za predujmove i ostale stavke, koja su već oprihodovana kad
banka ne može odrediti drugu ugovornu stranu, i
7. svoj ostaloj bilančnoj aktivi koja nema karakter potraživanja u vezi s kojima
je banka izložena riziku gubitka zbog neispunjenja obveze dužnika prema banci (npr.
sredstva u obračunu, potraživanja iz internih odnosa, plaćeni troškovi budućeg
razdoblja, osnivački izdaci, aplikativni softver, ulaganja u višegodišnji
poslovni najam nekretnina i opreme, ulaganja u poboljšanje funkcionalnosti tuđih
nekretnina i opreme i slično).«
– mijenja se stavak 8. tako da glasi:
»Ponder rizika 150% dodjeljuje se:
1. deviznim potraživanjima i potraživanjima uz valutnu klauzulu (uključujući i
dužničke vrijednosne papire) koja nisu pokrivena depozitima banke ili
odgovarajućom založenom imovinom, i to potraživanjima od klijenata koji imaju
neusklađenu deviznu poziciju prema odredbama Odluke o klasifikaciji plasmana i
potencijalnih obveza banaka.«

III.

U točki »4.3. Postupanje s rizičnim izvanbilančnim stavkama« na kraju teksta
mijenjaju se zadnje dvije rečenice tako da glase:
»Kod izvanbilančnih potencijalnih obveza koje nose ponder kreditnog rizika 50%,
a odnose se na klijente koji imaju neusklađenu deviznu poziciju prema odredbama
Odluke o klasifikaciji plasmana i potencijalnih obveza banaka, konvertirani se
iznos množi s ponderom kreditnog rizika 100%.
Kod izvanbilančnih potencijalnih obveza koje nose ponder kreditnog rizika 100%,
a odnose se na klijente koji imaju neusklađenu deviznu poziciju prema odredbama
Odluke o klasifikaciji plasmana i potencijalnih obveza banaka, konvertirani se
iznos množi s ponderom kreditnog rizika 150%.«

IV.

Iza poglavlja 10. dodaje se novo poglavlje 11. pod nazivom »IZRAČUN UDJELA
SEKUNDARNIH IZVORA I STOPE RASTA PLASMANA » koje glasi:
*11.1. Udio sekundarnih izvora*Udio sekundarnih izvora izračunava se na način da se od ukupnih obveza i
kapitala oduzmu depoziti stanovništva s preostalim rokom dospijeća od 3 i više
mjeseci i kapital, a dobivena razlika se stavi u odnos s ukupnim obvezama i
kapitalom.
*11.2. Obuhvat plasmana za izračun stope rasta plasmana*Pod plasmanima se u smislu poglavlja 1. točke 1.1. stavka 4 ove Odluke,
podrazumijevaju određeni dijelovi imovine i određene izvanbilančne stavke kako
je propisano u ovom poglavlju.
Dio imovine koji se u smislu ovog poglavlja smatra plasmanima jest ukupna
imovina iskazana u posljednjem retku bilance prema obrascu BS1-2
Nekonsolidiranoga mjesečnog statističkog izvješća banke uvećana za posebne
rezerve za identificirane gubitke na skupnoj osnovi i ispravak vrijednosti te
umanjena za sljedeće stavke imovine:
– gotovinu
– depozite kod Hrvatske narodne banke
– blagajničke zapise Hrvatske narodne banke
– kredite bankama (domaćim i stranim) i depozite kod banaka (domaćih i stranih)
– ostala potraživanja od nerezidenata
– vrijednosne papire Republike Hrvatske i republičkih fondova
– kredite odobrene Republici Hrvatskoj i republičkim fondovima
– preuzetu imovinu, materijalnu imovinu (umanjenu za amortizaciju),
nematerijalnu imovinu, plemenite metale i ostalo
– plasmane odobrene iz sredstava Hrvatske banke za obnovu i razvitak i
– ostale oblike izloženosti prema Republici Hrvatskoj i republičkim fondovima.
U plasmane iz prethodnog stavka uključuje se i ukupan iznos prodanih
potraživanja s osnove danih kredita u obračunskom razdoblju za koje se
izračunava stopa rasta i potraživanja koja proizlaze iz poslova prodaje
potraživanja s osnove danih kredita u kojima je banka pokrovitelj, inicijator
ili bilo koji drugi sudionik prodaje potraživanja s te osnove.
U plasmane se uključuje i ukupan iznos kredita i zajmova odobrenih rezidentima
od strane pravnih osoba sa sjedištem u Republici Hrvatskoj u kojima banka ima
kontrolu u skladu s odredbama članka 11. stavka 2. Zakona o bankama (Narodne
novine br. 84/2002 i 141/2006) ili izravno ulaganje na temelju kojeg sudjeluje s
10 ili više posto u kapitalu te pravne osobe ili glasačkim pravima u toj pravnoj
osobi.
U plasmane se uključuje i ukupan iznos kredita i zajmova odobrenih rezidentima
od strane pravnih osoba sa sjedištem u Republici Hrvatskoj u kojima financijska
institucija koja nije obveznik primjene ove Odluke ima izravan većinski udjel u
kapitalu ili izravnu većinu glasačkih prava, ako istovremeno u banci koja je
obveznik primjene ove Odluke ima izravno ulaganje na temelju kojeg drži 25 ili
više posto u kapitalu ili glasačkim pravima banke.
Ukoliko bi temeljem stavaka 4. i 5. ove točke dvije ili više banaka bile obvezne
uključiti kredite i zajmove iste pravne osobe u plasmane, obveznik je samo jedna
banka i to ona koja ima izravni većinski udjel ili izravnu većinu glasačkih
prava odnosno veće izravno ulaganje.
Osim kredita i zajmova iz stavaka 4. i 5. ove točke u plasmane se uključuju i
potraživanja iz kredita i zajmova koje su pravne osobe iz stavka 4. i 5. ove
točke stekle kupnjom potraživanja ili na osnovi drugoga pravnog posla, na
temelju kojeg su stupile u položaj vjerovnika ukoliko ista nisu obuhvaćena
stavkom 3. ove točke.
Odredbe stavka 4., 5. i 7. ove točke ne odnose se na kredite i zajmove odobrene
Republici Hrvatskoj i republičkim fondovima.
Odbitne stavke plasmana u smislu ovog poglavlja nisu plasmani osigurani
vrijednosnim papirima i/ili jamstvom Republike Hrvatske.
Izvanbilančne stavke koje se u smislu ovog poglavlja smatraju plasmanima jesu:
– garancije,
– akreditivi,
– mjenice,
– okvirni krediti i obveze financiranja,
– ostale rizične klasične izvanbilančne stavke,
– otpisana potraživanja iskazana u izvanbilančnoj evidenciji.
U izvanbilančne stavke ne uključuju se plasmani iz sredstava HBOR-a i ostali
oblici izloženosti prema Republici Hrvatskoj i republičkim fondovima koji se
vode u izvanbilančnoj evidenciji.
Pod prodajom potraživanja s osnove danih kredita u smislu ovog poglavlja
podrazumijeva se svaki pravni posao u kojem banka ustupa, s naknadom ili bez
nje, svoje tražbine s osnove kredita drugoj pravnoj ili fizičkoj osobi odnosno
fondu čime se zbog isključivanja pojedinih stavki iz bilančne i izvanbilančne
evidencije posljedično utječe na smanjenje plasmana definiranih u skladu s ovim
poglavljem.
*11.3. Način izračunavanja stope rasta plasmana*Obračunsko razdoblje za izračun stope rasta plasmana počinje posljednjeg dana
prethodne godine, a završava posljednjeg dana svakog tromjesečja tekuće godine.

Stopa rasta plasmana (SRP) u obračunskom razdoblju izračunava se odvojeno za
bilančni i izvanbilančni dio plasmana na način da se razlika između stanja
plasmana (računajući odvojeno za bilančne i izvanbilančne stavki koje čine
plasmane sukladno ovom poglavlju) na posljednji dan obračunskog razdoblja i
stanja plasmana na prvi dan obračunskog razdoblja podijeli sa stanjem plasmana
na prvi dan obračunskog razdoblja i pomnoži sa 100. Veću, od te dvije stope
rasta plasmana, banka je dužna svesti na godišnji nivo odnosno preračunati u SRP
(god) pomoću sljedećih formula:

– kod izračuna SRP za razdoblje do 31. ožujka:
SRP(god) = 100\*{[(1+(stanje na 31. ožujka – stanje na 31. prosinca prethodne
godine)/(stanje na 31. prosinca prethodne godine)]4 -1},

– kod izračuna SRP za razdoblje do 30. lipnja:
SRP(god) = 100\*{[(1+(stanje na 30. lipnja – stanje na 31. prosinca prethodne
godine)/(stanje na 31. prosinca prethodne godine)]2 -1},

– kod izračuna SRP za razdoblje do 30. rujna:
SRP(god) = 100\*{[(1+(stanje na 30. rujna – stanje na 31. prosinca prethodne
godine)/(stanje na 31. prosinca prethodne godine)]4/3 -1}.

U slučaju pripajanja ili spajanja banaka rast plasmana banke i prodaja
potraživanja s osnove danih kredita nakon statusnih promjena utvrđuju se na
osnovi konsolidiranih podataka, polazeći od pretpostavke kao da su banke koje su
sudjelovale u pripajanju, odnosno spajanju, bile jedna banka na dan 31. prosinca
godine koja je prethodila godini u kojoj se dogodila statusna promjena.
*11.4. Način izračunavanja maksimalne dopuštene stope rasta plasmana*Maksimalna dopuštena stopa rasta plasmana (MDSRP) predstavlja godišnju stopu po
kojoj se smiju povećavati bilančne ili izvanbilančne stavke plasmana u sljedećem
obračunskom razdoblju, a banka ju je dužna izračunavati sa stanjem na posljednji
dan svakog tromjesečja koristeći sljedeću formulu:

MDSRP = (73,4/USI) \* [((AK – 12)/1,5)+ 12]

gdje je:
– USI udio sekundarnih izvora,
– AK stopa adekvatnosti kapitala izračunata sukladno poglavlju 1. točki 1.1.
stavku 2. ove Odluke.
Banka je dužna, na kraju obračunskog razdoblja za koje je izračunala MDSRP isti
usporediti s ostvarenim stopama rasta bilančnog i izvanbilančnog dijela plasmana
u tom obračunskom razdoblju koje su svedene na godišnji nivo koristeći
odgovarajuću formulu iz točke 11.3. odnosno sa SRP(god).
Ukoliko je bilo koja od SRP(god) (za bilančni odnosno za izvanbilančni dio
plasmana) veća od MDSRP, banka je dužna sa stanjem na posljednji dan tromjesečja
izračunati minimalnu stopu adekvatnosti kapitala utvrđenu prema formuli iz
poglavlja 1. točke 1.1. stavka 4. ove Odluke koristeći pritom tu veću SRP(god).
Ukoliko je AK(min) veća od AK (stope adekvatnosti kapitala utvrđena sukladno
poglavlju 1. točki 1.1. stavku 2. ove Odluke), banka je dužna povećati AK tako
da bude jednaka ili veća od AK(min) i to u sljedećim rokovima:
– najkasnije do 31. svibnja tekuće godine kod izračuna AK(min)sa stanjem na 31.
ožujka tekuće godine
– najkasnije do 31. kolovoza tekuće godine kod izračuna AK(min)sa stanjem na 30.
lipnja tekuće godine
– najkasnije do 30. studenog tekuće godine kod izračuna AK(min)sa stanjem na 30.
rujna tekuće godine
– najkasnije do 28. veljače tekuće godine kod izračuna stope adekvatnosti
kapitala sa stanjem na 31. prosinca prethodne godine.
Banka je dužna o usklađivanju iz stavka 4. ove točke obavijestiti Hrvatsku
narodnu banku u roku od 15 dana od isteka prethodno navedenih rokova za
usklađivanje.
Iznimno od stavka 1. ove točke, maksimalna dopuštena stopa rasta plasmana za
sljedeće obračunsko razdoblje za banku iz stavka 4. ove točke iznosi 6 posto
godišnje odnosno 0,5 posto mjesečno.
Sve dok ne dosegne potrebnu visinu stope adekvatnosti kapitala, banka ne smije
isplaćivati dividendu na redovne dionice (iz dobiti tekuće godine, zadržane
dobiti i rezervi), ni bilo koje druge isplate iz dobiti, kao što su isplate
članovima nadzornog odbora, uprave i poslovodstva u obliku sudjelovanja u
raspodjeli dobiti na temelju ugovora o radu i/ili po drugim osnovama.
Dosadašnje poglavlje 11. postaje poglavlje 12.

PRIJELAZNE I ZAVRŠNE ODREDBE

V.

Banke čija će stopa adekvatnosti kapitala na dan stupanja na snagu ove Odluke
zbog primjene obračuna iz točke II. i III. ove Odluke biti manja od minimalne
stope adekvatnosti kapitala iz članka 65. Zakona o bankama dužne su najkasnije
do 31. ožujka 2008. godine povećati stopu adekvatnosti kapitala do razine
propisane člankom 65. Zakona o bankama.

VI.

Banka će prvi puta izračunati MDSRP koristeći podatke sa stanjem na 31. ožujka
2008. godine, a 30. lipnja 2008. godine usporedit će je s ostvarenom SRP(god) za
razdoblje od 31. prosinca 2007. do 30. lipnja 2008. godine.
Banka nije dužna izračunati SRP(god) za razdoblje do 31. ožujka 2008. godine.
Ova Odluka objavljuje se u »Narodnim novinama« a stupa na snagu 1. siječnja
2008. godine.

O. br. 800-020/12-077ŽR
Zagreb, 6. prosinca 2007.

Guverner
Hrvatske narodne banke
**dr. sc. Željko Rohatinski**, v. r.

Odluka, NN 130/2007-3724
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)